Ülemine Vaigas
Ülemine Vaigas (ka Ülemine Vaika saar) on saar Saare maakonnas Vilsandi rahvuspargis 800 meetrit Keskmisest Vaigasest lõunas. Saare pindala on 1,5 hektarit, rannajoone pikkus 613 meetrit. Saar on ovaalse kujuga ja kaetud võsaga. 14. augustil 1910 sõlmiti Riia Loodusuurijate Seltsi ja Kihelkonna kirikumõisa vahel rendileping, mille järgi läks Ülemine Vaigas koos teiste Vaika saartega viie tsaariaegse kuldrubla eest 6 aastaks Riia Loodusuurijate Seltsi valdusse. 1924. aastal muudeti Vaika saared loodusreservaadiks. Saar asub Lõuna-Vaika loodusreservaadis.